

Polisi a Gweithdrefn Absenoldeb Rhiant

TAFLEN GLAWR Y POLISI

# Manylion Allweddol

|  |  |
| --- | --- |
| **TEITL Y POLISI** | Polisi a Gweithdrefn Absenoldeb Rhiant |
| **DYDDIAD CYMERADWYO** | Gorffennaf 2024 |
| **CORFF CYMERADWYO** | Bwrdd Academiadd |
| **FERSIWN** | 1.1 |
| **DYDDIADAU ADOLYGU BLAENOROL** | Ebrill 2003 |
| **DYDDIAD YR ADOLYGIAD NESAF** | Mehefin 2027 |
| **CANLYNIAD YR ASESIAD O'R EFFAITH AR GYDRADDOLDEB** |  |
| **POLISÏAU / GWEITHDREFNAU / CANLLAWIAU** | * Polisi a Gweithdrefn Absenoldeb Rhiant a Rennir
* Polisi a Gweithdrefn Tadolaeth
* Canllawiau ar yr Hawl Statudol i Ofyn am gael Gweithio’n Hyblyg
* Polisi a Gweithdrefn Mamolaeth
* Canllawiau Absenoldeb
 |
| **DYDDIAD GWEITHREDU** | Gorffenaf 2024 |
| **PERCHENNOG POLISI (TEITL SWYDD)** | Cyfarwyddwr y Gwasanaethau Pobl |
| **UNED/GWASANAETH** | Gwasanaethau Pobl |
| **E-BOST CYSWLLT** | LWilliams3@cardiffmet.ac.uk |

Hyb Polisi

I gael rhagor o wybodaeth am bolisïau:

1. Gallwch fynd i dudalennau'r Ysgrifenyddiaeth ar InSite yn <https://outlookuwicac.sharepoint.com/sites/Secretariat>;
2. Gallwch fynd i'r Hyb Polisi yn [cardiffmet.ac.uk/about/policyhub](https://www.cardiffmet.ac.uk/about/policyhub/Pages/default.aspx); neu
3. Cysylltwch â policies@cardiffmet.ac.uk

Cynnwys

[Polisi a Gweithdrefn Absenoldeb Rhiant 1](#_Toc163831184)

[Manylion Allweddol 1](#_Toc163831185)

[Polisi Absenoldeb Rhiant 3](#_Toc163831186)

[1 Cyflwyniad 3](#_Toc163831187)

[2 Cwmpas y Polisi 3](#_Toc163831188)

[3 Absenoldeb Rhiant 3](#_Toc163831189)

[4 Cymhwyster a Hawl i Absenoldeb Rhiant 4](#_Toc163831190)

[5 Hyd yr Absenoldeb Rhiant 4](#_Toc163831191)

[6 Safonau’r Gymraeg 5](#_Toc163831192)

[Gweithdrefn Absenoldeb Rhiant 6](#_Toc163831193)

[1 Hysbysu gan y Cyflogai 6](#_Toc163831194)

[2 Cyfrifoldebau Prifysgol Metropolitan Caerdydd: 6](#_Toc163831195)

[3 Telerau ac Amodau yn ystod Absenoldeb Rhiant 7](#_Toc163831196)

[4 Dychwelyd i’r Gwaith 7](#_Toc163831197)

[5 Dogfennau Perthynol 7](#_Toc163831198)

Polisi Absenoldeb Rhiant

# Cyflwyniad

## Mae’r Brifysgol yn cydnabod galwadau a phwysigrwydd bywyd teuluol. Felly mae’n ymrwymedig i gefnogi cyflogeion drwy ystod o weithdrefnau teulu-gyfeillgar er mwyn sicrhau cydbwysedd rhwng gwaith a’r bywyd gartref ble bynnag y bydd hynny’n bosib.

## Mae’r polisi hwn yn adlewyrchu hawliau statudol cyflogeion cymwys i gael amser o’r gwaith o ran gofalu am blentyn.

## Gellir defnyddio absenoldeb rhiant mewn gwahanol ffyrdd, er enghraifft i gael treulio mwy o amser gyda phlentyn, i gael plant i ymgyfarwyddo â threfniadau gofal plant newydd, neu i alluogi plentyn i dreulio mwy o amser gyda’r teulu megis ymweld â mamgu a thadcu/nain a thaid.

# Cwmpas y Polisi

## Mae’r polisi hwn yn berthnasol i bob cyflogai cymwys, beth bynnag fydd hunaniaeth rhywedd, mynegiant rhywedd neu gyfeiriadedd rhywiol y person yna.

## Er mwyn osgoi unrhyw amheuaeth, mae’r termau “partner” neu “priod” yn cynnwys partneriaethau o’r un rhyw.

# Absenoldeb Rhiant

## Mae absenoldeb rhiant yn hawl statudol i gymryd amser o’r gwaith yn ddi-dâl i gael gofalu am blentyn neu er mwyn gwneud trefniadau ar gyfer lles y plentyn, ac mae ar gael i rieni biolegol ac i’r rheiny a fydd wedi cael cyfrifoldeb rhiant ffurfiol dros blentyn o dan Ddeddf Plant 1989.

## Gall rhieni, p’un ai y byddan nhw’n rhieni biolegol neu’n rhieni mabwysiadol, fod yn gymwys ar gyfer absenoldeb rhiant cyhyd ag y byddan nhw’n gyflogedig gan y Brifysgol. Bydd hawl gan gyflogeion a fydd yn mabwysiadu plentyn i gymryd absenoldeb rhiant gan y bydd cyfrifoldeb rhiant ganddyn nhw pan fyddan nhw’n mabwysiadu.

## Rhaid i’r cyflogeion fod wedi’u henwi ar dystysgrif geni’r plentyn neu bydd rhaid bod ganddyn nhw, neu bydd disgwyl y bydd ganddyn nhw, gyfrifoldeb rhiant dros y plentyn o dan y gyfraith. Ni fydd rhaid bod rhieni’r plentyn yn byw gyda’r plentyn er mwyn bod yn gymwys ar gyfer absenoldeb rhiant.

## Weithiau bydd y cyfrifoldeb cyfreithiol dros ofalu am blentyn wedi’i roi i rywun heblaw’r rhiant naturiol neu’r rhiant mabwysiadol, megis gwarcheidwad. Os bydd gan unigolyn gyfrifoldeb rhiant dros y plentyn, bydd hawl ganddyn nhw i absenoldeb rhiant cyhyd ag y byddan nhw’n boddhau’r amodau cymhwyso sydd yn y ddogfen hon.

# Cymhwyster a Hawl i Absenoldeb Rhiant

## Bydd unrhyw absenoldeb rhiant y bydd cyflogeion yn ei gymryd o ran plentyn tra byddan nhw’n gweithio i gyflogwr arall yn cyfrif tuag at eu hawl i gael 18 wythnos. Os cymerodd y cyflogeion absenoldeb rhiant o ran plentyn yn ystod swydd flaenorol, dylen nhw roi manylion ysgrifenedig ynglŷn â hyn i’w rheolwr.

## Er mwyn cymryd cyfnod o absenoldeb rhiant o ran plentyn, bydd rhaid bod y cyflogeion:

### Wedi eu cyflogi’n ddi-dor am 1 flwyddyn o leiaf;

### Yn gyfrifol neu’n disgwyl bod yn gyfrifol am y plentyn; ac

### Yn cymryd yr absenoldeb er mwyn treulio amser gyda’r plentyn neu’n gofalu am y plentyn mewn ffordd arall.

## Bydd cyfrifoldeb gennych dros y plentyn os mai chi;

### yw rhiant biolegol y plentyn, p’un ai y byddwch yn byw gyda’r plentyn neu beidio

### yw rhiant mabwysiadol y plentyn

### fydd â chyfrifoldeb cyfreithiol rhiant dros y plentyn. Er enghraifft, os mai chi yw gwarcheidwad cyfreithiol y plentyn neu y cafodd y plentyn ei leoli drwy orchymyn llys

## Bydd rhaid bod eich enw ar dystysgrif geni’r plentyn neu ar y dystysgrif mabwysiadu neu bod gennych gyfrifoldeb rhiant neu’n disgwyl bod â’r cyfrifoldeb hwn.

## Ni fydd person hunan-gyflogedig neu ‘weithiwr’ e.e. gweithiwr asiantaeth neu gontractwr, yn gymwys.

## Ni fydd rhiant maeth yn gymwys, oni byddwch wedi sicrhau cyfrifoldeb rhiant drwy’r llysoedd.

## Rhaid i’r plentyn fod o dan 18 oed.

# Hyd yr Absenoldeb Rhiant

## Mae hawl gan bob cyflogai cymwys i gymryd hyd at 18 wythnos o absenoldeb rhiant yn ddi- dâl ar gyfer pob plentyn.

## Gallwch gymryd eich amser o’r gwaith mewn blociau o un wythnos neu flociau o fwy nag un wythnos ar y tro ond does dim rhaid i chi gymryd yr absenoldeb i gyd ar yr un pryd.

## Os bydd eich plentyn ag anabledd, cewch gymryd eich amser o’r gwaith mewn blociau o un diwrnod neu flociau o fwy nag un diwrnod.

## Pedair wythnos ar gyfer plentyn unigol yw uchafswm yr absenoldeb rhiant y cewch ei gymryd mewn unrhyw flwyddyn.

## Mae ‘wythnos’ yn golygu hyd yr amser y bydd cyflogai yn gweithio fel arfer dros 7 diwrnod, e.e. os bydd cyflogai’n gweithio 3 diwrnod yr wythnos, bydd ‘wythnos’ o absenoldeb rhiant yn golygu 3 diwrnod.

## Noder: mae absenoldeb rhiant yn ymwneud â’r plentyn ac nid swydd yr unigolyn. Er enghraifft, os bydd hawl gan gyflogeion i 18 wythnos a’u bod wedi defnyddio 10 wythnos gyda chyflogwr blaenorol, bydd hawl ganddyn nhw i hyd at 8 wythnos gyda’r cyflogwr newydd wedi 1 flwyddyn o wasanaeth di-dor.

# Safonau’r Gymraeg

## Mae’r Brifysgol wedi ystyried pa effeithiau a fydd gan y polisi hwn ar gyfleoedd i ddefnyddio’r Gymraeg ac mae wedi ystyried ei dyletswydd o ran peidio â thrin y Gymraeg yn llai ffafriol na’r Saesneg.

## Mae’r polisi hwn a’r dogfennau cysylltiedig ar gael yn Gymraeg ac yn Saesneg.

## Caiff unrhyw ohebiaeth ar bapur o ran y polisi hwn ei darparu yn Gymraeg os bydd y cyflogeion wedi dewis derbyn unrhyw ohebiaeth yn gysylltiedig â’u cyflogaeth, yn Gymraeg

Gweithdrefn Absenoldeb Rhiant

# Hysbysu gan y Cyflogai

## Bydd rhaid i chi roi 21 diwrnod o rybudd ysgrifenedig i’r Brifysgol o’ch bwriad i gymryd absenoldeb rhiant gan ddefnyddio’r ffurflen: Cais i gymryd absenoldeb rhiant.

## Os ydych yn bwriadu cymryd absenoldeb rhiant yn syth wedi geni neu fabwysiadu plentyn, bydd rhaid i chi roi gwybod i’r Brifysgol yn ysgrifenedig ynglŷn â hynny 21 diwrnod o leiaf cyn dechrau wythnos ddisgwyliedig y geni neu wythnos ddisgwyliedig y lleoli gyda chi yn achos mabwysiadu. Lle na fydd hyn yn bosib, dylech roi gwybod cyn gynted ag y bydd hynny’n ymarferol resymol.

## Cewch ddechrau eich absenoldeb:

### Yn union wedi i’r plentyn gael ei eni neu ei leoli gyda chi; neu

### cyn gynted ag y bydd y cyflogai wedi cwblhau blwyddyn o wasanaeth; pa un bynnag yw’r hwyraf.

## O dan rai amgylchiadau, gall y Brifysgol ohirio eich cyfnod absenoldeb rhiant hyd at 6 mis.

# Cyfrifoldebau Prifysgol Metropolitan Caerdydd:

## Pan fyddwch yn gwneud cais i gymryd absenoldeb rhiant yn union wedi i’r plentyn gael ei eni neu ei leoli yn achos mabwysiadu, ni all y Brifysgol ohirio’r absenoldeb.

## Ni fydd y Brifysgol yn gohirio absenoldeb rhiant os mai canlyniad hyn fyddai y caiff yr absenoldeb ei gymryd wedi penblwydd y plentyn yn 18 oed.

## O dan unrhyw amgylchiadau eraill, yn benodol pan na fyddwch am gymryd absenoldeb rhiant yn union wedi i’r plentyn gael ei eni neu ei leoli yn achos mabwysiadu, gallai’r Brifysgol ohirio cyfnod arfaethedig o absenoldeb rhiant hyd at 6 mis lle y byddai’r absenoldeb a gynlluniwyd yn amharu gormod ar y sefydliad. Gallai hyn ddigwydd lle:

### Byddwch am gymryd absenoldeb rhiant yn ystod cyfnod prysur iawn

### Bydd nifer o gyflogeion am gymryd absenoldeb rhiant ar yr un pryd

### Bydd y gwaith yn bwysig iawn i brosiect a fydd dan gyfyngiadau amser

### Ni ellir gael hyd i neb i gyflenwi’ch gwaith/absenoldeb cyn y dyddiad y gofynnwyd i’r absenoldeb rhiant ddechrau

## Os bydd y Brifysgol yn penderfynu gohirio’r absenoldeb rhiant, bydd yn:

### Ymgynghori â chi ynglŷn â’r dyddiad y gallai’r absenoldeb gael ei ohirio

### Ysgrifennu atoch i roi’r rheswm dros ohirio ac i roi’r dyddiadau newydd ar gyfer dechrau a gorffen yr absenoldeb y cewch ei gymryd, a hynny heb fod yn fwy na 7 diwrnod wedi i chi roi rhybudd ynglŷn â’ch bwriad i gymryd absenoldeb rhiant.

## Mae’r hawl gan y Brifysgol i ofyn am dystiolaeth i gadarnhau mai chi yw’r rhiant neu’r person sy’n gyfrifol yn gyfreithiol am y plentyn.

# Telerau ac Amodau yn ystod Absenoldeb Rhiant

## Bydd absenoldeb rhiant o dan y polisi hwn yn ddi-dâl, felly caiff y darpariaethau yn eich contract a fydd yn gysylltiedig â thâl eu gohirio yn ystod yr Absenoldeb Rhiant.

## Pan fyddwch ar absenoldeb rhiant, ni fydd unrhyw gyfraniadau pensiwn yn daladwy nes i chi ddychwelyd i’r gwaith. Ni chaiff y cyfnod absenoldeb hwn ei ystyried yn wasanaeth pensiwn oni byddwch yn dewis gwneud y cyfraniadau y byddech wedi’u talu pebaech chi wedi bod yn y gwaith.

## Efallai y byddwch yn gallu talu cyfraniadau yn ôl er mwyn i unrhyw gyfnodau o absenoldeb di-dâl cael eu cyfrif yn bensiynadwy. Fodd bynnag, bydd amodau ar hyn yn amodol ar reolau eich cynllun pensiwn penodol. Cysylltwch â'r Gyflogres: payroll@cardiffmet.ac.uk cyn i chi ddechrau eich absenoldeb i drafod eich opsiynau.

# Dychwelyd i’r Gwaith

## Bydd hawl gennych i ddychwelyd i’r gwaith wedi cyfnod o Absenoldeb Rhiant i’r un swydd â’r un oedd gennych cyn dechrau’r absenoldeb os oedd yn gyfnod un-tro a wnaeth barhau am 4 wythnos neu lai. Bydd telerau eich cyflogaeth yr un â’r rhai y byddech wedi’u cael pebaech chi heb fod ar gyfnod absenoldeb. Lle na fydd hyn yn bosib, yn benodol lle y cymerwyd yr Absenoldeb Rhiant yn union wedi cyfnod o Absenoldeb Mamolaeth, Absenoldeb Mabwysiadu neu Absenoldeb Rhiant a Rennir, bydd y Brifysgol yn ymgynghori’n llawn â chi ac yn cynnig swydd briodol ac addas arall i chi.

## Polisi a Gweithdrefn Absenoldeb Rhiant a Rennir

## Polisi a Gweithdrefn Tadolaeth

## Canllawiau ar yr Hawl Statudol i Ofyn am gael Gweithio’n Hyblyg

## Polisi a Gweithdrefn Mamolaeth

## Canllawiau Absenoldeb